
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	      Bucureşti, 13 iunie 2012

      PL-x 246/2012


AVIZ

asupra

proiectului Legii energiei electrice şi a gazelor naturale
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul Legii energiei electrice şi a gazelor naturale, trimis cu adresa nr. PL-x 246 din 12 iunie 2012, înregistrat cu nr.31/472 din 12 iunie 2012.
Proiectul de lege a fost adoptat de Senat, în şedinţa din 29 mai 2012, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect stabilirea cadrului de reglementare pentru desfăşurarea activităţilor în sectorul energiei electrice şi al energiei termice produse în cogenerare, în vederea utilizării optime a resurselor primare de energie în condiţii de accesibilitate, disponibilitate şi suportabilitate şi cu respectarea normelor de siguranţă, calitate şi protecţie a mediului. Prin proiect se propune şi abrogarea Legii energiei electrice nr.13/2007, publicată în Monitorul Oficial al României, Partea I, nr.51 din 23 ianuarie 2007, cu modificările şi completările ulterioare. Elaborarea acestui proiect de lege se înscrie pe coordonatele armonizării legislaţiei naţionale cu normele comune aferente pieţei interne a energiei electrice, asigurând în acest sens transpunerea integrală a dispoziţiilor Directivei nr.2009/72/CE la nivelul dreptului intern, fiind îndeplinite astfel obligaţiile de stat membru al UE, ce revin României.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 iunie 2012.

Membrii Comisiei au examinat proiectul de lege supus avizării, expunerea de motive, avizul favorabil al Consiliului Economic şi Social, transmis cu adresa nr.265 din 2 februarie 2012, avizul favorabil al Consiliului Concurenţei, comunicat prin adresa cu nr.2980 din 15 martie 2012 şi avizul favorabil, cu observaţii şi propuneri al Consiliului Legislativ, aviz cu nr.183 din 13 martie 2012.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege.

În raport de obiectul şi conţinutul reglementării, proiectul de lege face parte din categoria legilor organice. 
                          VICEPREŞEDINTE,                          
    SECRETAR,

                               Florin Iordache                                Gabriel Andronache
Consilier parlamentar,

Rodica Penescu        

